KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2015. március 25-i ülésére)

TÁRGY: 
A KŐRÖSKOM KFT.  ÁTALAKULÁSÁVAL KAPCSOLATOS VÉGSŐ DÖNTÉS MEGHOZATALA
A 100 %-ban Kiskőrös Város Önkormányzata tulajdonát képező Kiskőrösi Önkormányzat Kommunális Szolgáltató Korlátolt Felelősségű Társaság (továbbiakban: KŐRÖSKOM Kft.) tulajdonosi jogait a Képviselő-testület gyakorolja. A KŐRÖSKOM Kft. jelenleg a kötelező önkormányzati feladatok ellátása mellett vállalkozási tevékenységet is folytat. 

A Képviselő-testület, mint alapító a 145/2014. és 2/2015. számú képviselő-testületi határozatok alapján a következő döntéseket hozta. KŐRÖSKOM Kft.-ből kiválással egy új nonprofit gazdasági társaságot hoz létre közfeladatok elvégzése céljából. Javaslom, hogy a gazdasági társaság elnevezése KŐRÖSSZOLG Kiskőrösi Önkormányzat Településüzemeltetési Szolgáltató Közhasznú Nonprofit Korlátolt Felelősségű Társaság – rövidített nevén: KŐRÖSSZOLG Kft. – legyen. Az alapító hozzájárult a kiválással történő szétváláshoz. A jogelőd társaság társasági formája a szétválást követően változatlanul korlátolt felelősségű társaság (kft.) marad, a jogutód szintén korlátolt felelősségű társaság (kft.) lesz. Alapító a szétváláshoz szükséges vagyonmérleg-tervezetek fordulónapját 2014. december 31. napjában határozta meg. Alapító az elkészült vagyonmérleg-tervezetek ellenőrzésére Rózsáné Takács Szilvia független könyvvizsgálót (kamarai reg. száma: 005982, székhelye: 6230 Soltvadkert, Kiss E. u. 75.) jelölte ki. Alapító megbízta a KŐRÖSKOM Kft. ügyvezetőjét azzal, hogy az átalakuláshoz szükséges vagyonmérleg- és vagyonleltár-tervezeteket, valamint az átalakulási döntés meghozatalához szükséges egyéb, a vonatkozó jogszabályok által meghatározott legfőbb okiratokat készítse el. Az ügyvezető előkészítette a vagyonmérleg-tervezeteket, az azokat alátámasztó vagyonleltár-tervezeteket is magában foglaló átalakulási tervet, továbbá a szétválásról szóló döntés meghozatalához szükséges egyéb, jogszabály által meghatározott okiratokat.

Az egyes jogi személyek átalakulásáról, egyesüléséről, szétválásáról szóló 2013. évi CLXXVI. törvény 6. § (1) bekezdésének értelmében az átalakulási terv és mellékletei elfogadásáról a döntéshozó szerv a jogi személy átalakulásáról véglegesen döntő ülésén határoz.

A társaság átalakulásáról véglegesen döntő ülésén (azaz jelen esetben) a Képviselő-testület, mint legfőbb szerv határoz a (nyitó és záró) vagyonmérleg-tervezetek és vagyonleltár tervezetek, a szétválási terv és a jogutód gazdasági társaságok alapító okiratának elfogadásáról. A vagyonmérleg-tervezet fordulónapjától (2014. december 31.) a döntés időpontjáig (2014. március 25.) nem telhet el hosszabb idő, mint 3 hónap. A fordulónap az erről határozó ülés időpontjánál korábbi is lehet. A végső döntést követően az alábbi teendők maradnak: A gazdasági társaságok az alapító okiratok aláírását követő 8 napon belül kötelesek erről a Cégközlönynél közlemény közzétételét kezdeményezni, amelyet két egymást követő lapszámban szükséges közzétenni, melynek ideje 60 nap. A közlemény közzétételét követően a Cégbíróságnak 30 nap áll rendelkezésére, hogy a gazdasági társaságot bejegyezze. A fent leírt határidők betartásának érdekében javaslom, hogy az átalakulás időpontjának 2015. július 1. napját meghatározni. KŐRÖSSZOLG Kft. tényleges működése 2015. július 1. napjával kezdődhet meg.   

Az KŐRÖSSZOLG Kft. kizárólag a közfeladatok ellátásával foglalkozó gazdálkodó szervezet, a cégbírósági bejegyzéstől számított két év elteltével, megkaphatja a közhasznúsági minősítést, amely a nonprofit gazdasági társaságot adókedvezmény igénybe vételére is feljogosítaná. A közhasznúsági nyilvántartásba vétel feltételeit az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény tartalmazza, melynek értelmében:

„33. § A közhasznú szervezetté minősíthető szervezet közhasznú jogállását a közhasznú szervezetként való nyilvántartásba vétellel szerzi meg (a továbbiakban: közhasznúsági nyilvántartásba vétel).

34. § (1) A közhasznúsági nyilvántartásba vételhez a szervezet létesítő okiratának tartalmaznia kell, hogy a szervezet

a) milyen közhasznú tevékenység(ek)et folytat, e közhasznú tevékenység(ek)et mely közfeladat(ok)hoz kapcsolódóan végzi, továbbá hogy e közfeladat(ok) teljesítését mely jogszabályhely(ek) írja (írják) elő, valamint - ha tagsággal rendelkezik - nem zárja ki, hogy tagjain kívül más is részesülhessen a közhasznú szolgáltatásaiból;

b) gazdasági-vállalkozási tevékenységet csak közhasznú vagy a létesítő okiratban meghatározott alapcél szerinti tevékenység megvalósítását nem veszélyeztetve végez;

c) gazdálkodása során elért eredményét nem osztja fel, azt a létesítő okiratában meghatározott közhasznú tevékenységére fordítja;

d) közvetlen politikai tevékenységet nem folytat, szervezete pártoktól független és azoknak anyagi támogatást nem nyújt.

(2)  A közhasznú nyilvántartásba vételre irányuló kérelmet előterjesztő szervezetnek meg kell felelnie az e törvény 32. §-ában foglalt követelményeknek, amelyet a bíróság a nyilvántartás és a beszámoló adatai alapján állapít meg.”

A közhasznú tevékenység folytatása tárgyában az alapítónak közszolgáltatási szerződést szükséges kötni a gazdasági társasággal. A közszolgáltatási szerződés tervezetét a határozat-tervezet 3. melléklete tartalmazza. A szerződésben felsorolt egyes közfeladatok ellátása tárgyában külön-külön a Képviselő-testületnek az cégbejegyzéséig szükséges közfeladat-ellátási és támogatási szerződést kötni.  

A KŐRÖSZSZOLG KFT. főtevékenysége építményüzemeltetés, további tevékenységeit az alapító okirat tervezet tartalmazza. A társaság székhelye 6200 Kiskőrös, Petőfi Sándor út 108., telephelye 6200 Kiskőrös Árpád u. 8., ahol a kft. ügyfélszolgálat működtetését tervezi.
A KŐRÖSSZOLG Kft. ügyvezetőjének 2015. július 1. napjától 1 éves határozott időtartamra Schäffer Tamás Andrást javaslom. Schäffer Tamás András jelenleg munkaviszony keretében látja el KŐRÖSKOM Kft. ügyvezetői feladatait, ezért a köztulajdonban álló gazdasági társaságok takarékosabb működéséről szóló 2009. évi CXXII törvény 6. § (4) bekezdésében foglalt követelmények, - melyek értelmében egy természetes személy legfeljebb egy köztulajdonban álló gazdasági társaságnál betöltött vezető tisztségviselői megbízatás után részesülhet javadalmazásban- teljesülése érdekében megbízási jogviszonyban, ingyenesen, ellenszolgáltatás nélkül végezné a KŐRÖSSZOLG Kft. ügyvezetési feladatait. A megbízási szerződés a határozat-tervezet 2. sz. mellékletét képezi.
A köztulajdonban álló gazdasági társaságnál felügyelő bizottság létrehozása kötelező. A felügyelő bizottság legalább 3 természetes személy tagból áll. A felügyelő bizottság tagjainak 5 éves határozott időtartamra - 2015. július 1. napjától/ a cégbejegyzés időpontjától számított - a határozat-tervezet 8. pontjában meghatározott személyeket javaslom. 
A KŐRÖSSZOLG Kft. könyvvizsgálati feladatainak elvégzése tárgyában a legkedvezőbb ajánlatot Szabó Márta egyéni vállalkozó nyújtotta be. Javaslom, hogy társaság könyvvizsgálói feladatainak ellátására 3 éves határozott időtartamra Szabó Márta egyéni vállalkozót kerüljön megválasztásra.
A KŐRÖSKOM Kft. felügyelő bizottsága az átalakulással tárgyában várhatóan 2015. március 19. napján határoz.

A fentiekre vonatkozó okirat tervezeteket határozat-tervezet mellékletei tartalmazzák az alábbiak szerint:
1. melléklet: átalakulási terv
2. melléklet: megbízási szerződés
3. melléklet: közszolgáltatási szerződés
A fentiek alapján javaslom, hogy a Képviselő-testület a KŐRÖSKOM Kft. kiválással történő átalakulásához kapcsolódóan a határozat-tervezetben foglaltak szerint döntsön.

Kiskőrös, 2015. március 17.


                 Domonyi László sk.

              polgármester
határozat-tervezet
A Képviselő-testület

1. az egyes jogi személyek átalakulásáról, egyesüléséről, szétválásáról szóló 2013. évi CLXXVI. törvény rendelkezési értelmében véglegesen úgy dönt, hogy a Kiskőrösi Önkormányzat Kommunális Szolgáltató Korlátolt Felelősségű Társaságból kiválik a KŐRÖSSZOLG Kiskőrösi Önkormányzat Településüzemeltetési Szolgáltató Közhasznú Nonprofit Korlátolt Felelősségű Társaság – rövidített nevén: KŐRÖSSZOLG Kft. 

2. elfogadja a határozat-tervezet mellékletét képező átalakulási tervet, melynek részei a könyvvizsgáló által is hitelesített vagyonmérleg- és vagyonleltár-tervezetek 2014. december 31-i fordulónappal, a szétválási szerződés és az KŐRÖSSZOLG Kiskőrösi Önkormányzat Településüzemeltetési Szolgáltató Közhasznú Nonprofit Korlátolt Felelősségű Társaság alapító okirata. 

3. megállapítja, hogy a jogelőd KŐRÖSKOM Kft. jegyzett tőkéje az átalakulást követően változatlanul 25.000.000,- Ft, a kiváló KŐRÖSSZOLG Kiskőrösi Önkormányzat Településüzemeltetési Szolgáltató Közhasznú Nonprofit Korlátolt Felelősségű Társaság – rövidített nevén: KŐRÖSSZOLG Kft. - jegyzett tőkéje pedig 6.700.000,- Ft.

4. az átalakulás időpontjának 2015. július 1. napját határozza meg.

5. megválasztja Schäffer Tamás Andrást, a KŐRÖSSZOLG Kft. ügyvezetőjének 2015. július 01. napjától/ a cégbejegyzés időpontjától számított 1 éves határozott időtartamra, aki ügyvezetői feladatokat megbízási jogviszony keretében, ingyenesen látja el. 
6. megválasztja Szabó Márta egyéni vállalkozót (címe: 6200 Kiskőrös, Petőfi tér 9., könyvvizsgálói engedély kamarai azonosító száma: 006678) a KŐRÖSSZOLG Kft. könyvvizsgálójának 2015. július 01. napjától/ a cégbejegyzés időpontjától számított 3 éves határozott időtartamra. A könyvvizsgáló díjazását évi 250 000 Ft + áfa összegben állapítja meg.

7. megválasztja a KŐRÖSSZOLG Kft. felügyelőbizottsági tagjainak 2015. július 01. napjától/ a cégbejegyzés időpontjától számított 5 éves időtartamra…………………………………….alatti lakost, ……….…………………………. alatti lakost és ………… ………………………………alatti lakost és akként dönt, hogy a felügyelő bizottság tagjai díjazás nélkül végzik munkájukat. 
8. felhatalmazza Schäffer Tamás András ügyvezetőt az átalakulással kapcsolatos dokumentumokat aláírására és megbízza, azzal hogy a 2013. évi CLXXVI. tv. 19. § (1) bekezdésben előírt közlemény közzétételét kezdeményezze a Cégközlöny Jogi Lektorátusánál.
9. felhatalmazza a Polgármestert a KŐRÖSKOM Kft. átalakulásával kapcsolatos dokumentumok, az ügyvezető megbízási szerződésének, valamint a közszolgáltatási szerződés aláírására és az átalakulással kapcsolatos intézkedések megtételére.
Felelős: 
polgármester



ügyvezető 

Határidő: 
értelemszerűen

